Ο Παναγιώτης Μενάρδος ετοιμάζει λεμονάτο τραχανά με αρνάκι και ξινότυρο
Γνωστοί σεφ μαγειρεύουν από το σπίτι τους για τον Γαστρονόμο και μας στέλνουν comfort συνταγές, σήμερα ο σεφ Παναγιώτης Μενάρδος ετοιμάζει τραχανά με αρνάκι.
½ κιλό αρνί μπούτι, χωρίς κόκαλο, κομμένο σε κύβους, 1 μεσαίο κρεμμύδι, ψιλοκομμένο, 60 ml λευκό ξηρό κρασί, χυμός από 1 ή 2 λεμόνια – ανάλογα πόσο ξινό το θέλουμε, 500 γρ. τραχανάς ξινός, 100 γρ. ξινότυρο Μυκόνου ή άλλο ξινό τυρί της αρεσκείας μας, 1 φύλλο δάφνης, 100 ml ελαιόλαδο, αλάτι, πιπέρι φρεσκοτριμμένο
Για να φτιάξουμε λεμονάτο τραχανά με αρνάκι και ξινότυρο, ξεκινάμε ζεσταίνοντας σε μια κατσαρόλα το ελαιόλαδο σε δυνατή φωτιά και σοτάρουμε το κρεμμύδι για 3-4 λεπτά ή μέχρι να μαραθεί. Προσθέτουμε το αρνάκι και σοτάρουμε μέχρι να ροδίσει ελαφρώς. Σβήνουμε με το κρασί, αφήνουμε για 2 λεπτά να εξατμιστεί το αλκοόλ και προσθέτουμε νερό να καλύψει το κρέας. Αλατοπιπερώνουμε και προσθέτουμε τη δάφνη. Χαμηλώνουμε τη φωτιά και σιγοβράζουμε για περίπου 1 ώρα, προσθέτοντας αν χρειάζεται βραστό νερό αν σώνονται τα υγρά.Ελέγχουμε αν το αρνάκι έχει μαλακώσει καλά και το αφαιρούμε με τρυπητή κουτάλα από την κατσαρόλα. Με ένα πιρούνι ή με τα χέρια το μαδάμε ελαφρώς σε μικρότερες μπουκιές. Προσθέτουμε στην κατσαρόλα τον τραχανά και αν χρειαστεί προσθέτουμε και λίγο βραστό νερό ακόμα. Βράζουμε σε μέτρια φωτιά για περίπου 10 λεπτά ή μέχρι να τραχανάς να αρχίσει να χυλώνει. Ξαναβάζουμε το αρνάκι στην κατσαρόλα, ανακατεύουμε για 2-3 λεπτά να ζεσταθεί το κρέας και ελέγχουμε το αλατοπίπερο.Κατεβάζουμε το φαγητό από τη φωτιά και προσθέτουμε το λεμόνι. Σερβίρουμε πασπαλίζοντας με το ξινότυρο σπασμένο σε κομμάτια.
Αρνί,Τραχανάς,Τυρί